Dié virussyfers laas in Januarie in SA gesien | Netwerk24
Deur Meghan Lawrence 11 Junie 2021 20:34
Vir die eerste keer sedert die afplatting van die tweede vlaag in die pandemie kom daaglikse syfers van meer as 9 000 kononavirus-gevalle weer in Suid-Afrika voor.
Sulke hoë nuwe infeksiesyfers is laas aan die einde Januarie ná die aanvang van die tweede vlaag aangeteken.
Die gesondheidsdepartement, onder leiding van Mmamoloko Kubayi-Ngubane, die waarnemende minister, het Donderdagaand bekend gemaak dat die nuwe gevalle in die land met 9 149 gestyg het.
Woensdag is ook 'n hoë syfer (8 881 nuwe gevalle) aangemeld.
Volgens die gesondheidsdepartement het die land laas op 23 en 24 Januarie sulke syfers aangeteken toe die toename onderskeidelik 12 271 en 8 147 was.
Donderdagaand se styging is ook nie ver van die kruin van die eerste vlaag nie.
Die land het op 24 Julie 2020, tydens die eerste vlaag, 'n rekordstyging van 13 944 vir die dag aangemeld, teenoor die rekordstyging van 21 980 op 8 Januarie 2021.
Met die uitbreking van die tweede vlaag het dr. Zweli Mkhize, minister van gesondheid wat tans op spesiale verlof is, op 9 Desember ná 'n styging van 6 709 gevalle aangekondig dat die land in die greep van 'n tweede vlaag is.
Suid-Afrika het toe voor dié aankondiging vyf agtereenvolgende dae meer as 4 000 nuwe gevalle aangemeld.
Die land het toe eers ná Mkhize se aankondig op 16 Desember meer as 8 500 nuwe gevalle aangemeld.
Suid-Afrika het die afgelope weke in vyf agtereenvolgende dae meer as 5 000 nuwe gevalle aangemeld.
Hoewel die gesondheidsdepartement nog nie amptelik aangekondig het dat die land in 'n derde vlaag is nie, het die Nasionale Instituut vir Oordraagbare Siektes (Nios) Donderdagaand gesê die land is tegnies in 'n derde vlaag.